wickkiey/tamil-wikipedia-markdown huggingface dataset:
# மயிலிட்டி


**மயிலிட்டி** (*Myliddy*) என்பது இலங்கையின் ஒரு சிறிய ஊர் ஆகும். இது இலங்கையின் வட மாகாணத்தில், யாழ்ப்பாண மாவட்டத்தில், தெல்லிப்பழை பிரதேச செயலாளர் பிரிவில் அமைந்துள்ளது. இதன் கிழக்கே பலாலி, வடக்கே இந்தியப் பெருங்கடல், மேற்கே தையிட்டி, தெற்கே கட்டுவன் ஆகியன இதன் எல்லைகளாக உள்ளன. இது யாழ்ப்பாணத்தின் முக்கியமான மீன்பிடிக் கிராமங்களில் ஒன்றாகும். இது யாழ்ப்பாணக் குடாநாட்டின் வடகரைப் பகுதியின் நடுவே அமைந்துள்ளது. யாழ்ப்பாணம் சர்வதேச விமான நிலையம், பலாலி விமானப்படைத்தளம் ஆகியன இதனருகில் அமைந்துள்ளதால் இக்கிராமம் 1990-ஆம் ஆண்டு முதல் அதி-உச்ச பாதுகாப்பு வலயமாக இருந்து வந்தது. 27 ஆண்டுகளின் பின்னர், 2017 மே 3 இல் இப்பகுதி அவ்வூர் மக்களின் பயன்பாட்டிற்குத் திறந்து விடப்பட்டது. ஆனாலும், இவ்வூரின் அரைவாசிப் பகுதி தொடர்ந்து இராணுவத்தினரின் கட்டுப்பாட்டிலேயே இருந்து வருகின்றது.  

## இங்குள்ள கோவில்கள்
அவற்றுள் சில:  
- முனையன்வளவு முருகையன் ஆலயம்
- மருதடி ஸ்ரீ வரசித்தி விநாயகர் ஆலயம்
- தோப்புப் பிள்ளையார் ஆலயம்
- கொழுவியங்கலட்டி பிள்ளையார் ஆலயம்
- வீரமாணிக்கதேவன்துறை கண்ணகி அம்பாள் கோவில்
- மயிலிட்டி திருப்பூர் பேச்சி அம்மன் ஆலயம்
- ஆதிமயிலிட்டி காசிப்பூதராயர் ஆலயம்
- சங்குவத்தை மாணிக்கப் பிள்ளையார் ஆலயம்
- மயிலிட்டி தெற்கு - கட்டுவன் துறட்டையிட்டி ஞானவைரவர் ஆலயம்
- மயிலிட்டி தெற்கு - கட்டுவன் வீரபத்திரர் ஆலயம்
- மயிலிட்டி வடக்கு புதுக்கிணற்று வைரவர் கோவில்
- ஆதிமயிலிட்டி பெரும்பரப்புப் பிள்ளையார் ஆலயம் (மயிலிட்டி வடக்கு)
- குளத்தடி தேவியாகொல்லை கண்ணகி அம்மன் ஆலயம்
- மயிலுவக்கட்டை செல்வவிநாயகர் ஆலயம்

## இங்குள்ள பாடசாலைகள்
- கலைமகள் மகா வித்தியாலயம்
- உரோமன் கத்தோலிக்கப் பாடசாலை

## இங்கு பிறந்தவர்கள்
- நா. சண்முகலிங்கன், எழுத்தாளர், கல்வியாளர்
- சந்தனா, போராளி

## இதனையும் பார்க்க
- யாழ்ப்பாண மாவட்டத்தில் உள்ள ஊர்களின் பட்டியல்
# சாவோ எர்பெங்



**சாவோ எர்பெங்** (Zhao Erfeng) (1845-1911), இவர் ஓர் சிங் வம்சத்தைச் சேர்ந்த அதிகாரியாவார். சீனாவின் குயிங் வம்சத்தின் கீழ் நிர்வாக மற்றும் இராணுவ பிரிவுகளாக இருந்த எட்டு பதாகைகள் என்பதைச் சேர்ந்தவராவார். இவர் எளிய நீலப் பதாகையைச் சேர்ந்தவர். 1908 மார்ச்சில் நியமிக்கப்பட்ட திபெத்தின் கடைசி உயரதியாக இவர் அறியப்படுகிறார். மஞ்சு இனத்தைச் சேர்ந்த யூ மற்றொரு உயரதிகாரியாக நியமிக்கப்பட்டார். சிச்சுவான் - ஊபேய் தொடர்வண்டியின் முன்னாள் தலைமை இயக்குநராகவும், சிச்சுவான் மாகாணத்தின் பொறுப்பு ஆளுநராகவும் இருந்த இவர், ஏகாதிபத்திய சகாப்தத்தின் பிற்பகுதியில் மிகவும் மோசமான சீன அதிகாரியாக இருந்தார். இவர் காம் பகுதி (கிழக்கு திபெத்) முழுவதும் இராணுவப் படைகளை வழிநடத்தி இறுதியில் 1910 இல் லாசாவை அடைந்தார். இது இவருக்கு "சாவோ தி புட்சர்" என்ற புனைபெயரைப் பெற்றுத் தந்தது.  

## திபெத்தின் அதிகாரி
1905 முதல் 1906 வரை நீடித்த சாண்ட்ரெங் (இப்போது சியாங்செங் கவுண்டி, சிச்சுவான் ) முற்றுகையின்போது 1905 ஆம் ஆண்டு யுன்னான் மற்றும் சிச்சுவானில் நடந்த திபெத்திய கிளர்ச்சியில் இவர் திபெத்திய இலாமாக்களையும் அவற்றின் மடங்களையும் அழித்தார். திபெத்திய பௌத்த கெலுக் மஞ்சள் தொப்பி பிரிவு கிறிஸ்தவ தொண்டு நிறுவனங்களின் வெற்றியை சந்தேகித்த திபெத்திய லாமாக்கள் குயிங் ஆட்சிக்கு எதிராக கிளர்ச்சி செய்தனர். சீன அரசாங்க அதிகாரிகள், மேற்கு கத்தோலிக்க கிறிஸ்தவ தொண்டு நிறுவனங்கள், பூர்வகுடிகளை கிறிஸ்தவ மதமாற்றம் செய்தவர்கள் ஆகியோர் கொல்லப்பட்டனர்.  

இவர், சீன ஆட்சியை காம் பகுதி வரை நீட்டித்தார். 1908ஆம் ஆண்டில் உயரதிகாரியாக நியமிக்கப்பட்டார். ஆரம்பத்தில் இவர் 13வது தலாய் லாமாவுடன் பணிபுரிந்தார். 1903-1904இல் திபெத் மீதான பிரித்தானியப் படைஎடுப்பின்போது தப்பி ஓடிய பின்னர் திரும்பி வந்தார். ஆனால் 1909ஆம் ஆண்டில், தலாய் லாமாவும், இவரும் ஒருவருக்கொருவர் உடன்படவில்லை. தலாய் லாமா நாடுகடத்தப்பட்டார். ஆர்ப்பாட்டங்களுக்கு மத்தியில் பொட்டாலாவின் அரண்மனையும், மடமும் தலாய் லாமாவால் நிறுவப்பட்டது. ஆட்சியாளரான *கர்னல் யங் ஹஸ்பண்ட்* உறுதிமொழியளித்த அனைத்து திபெத்தியர்களுக்கும் மன்னிப்பு வழங்கினார். சிச்சுவான் எல்லையில் சீன துருப்புக்கள் அதிகமாக இருந்ததால், அவர்கள் மடங்களை அழித்து துறவிகளைக் கொன்றதால், இராணுவ விவகாரங்களுக்குப் பொறுப்பான சீனர்களிடம் லாமா எதிர்ப்பு தெரிவித்தார். இந்த எதிர்ப்பு திபெத்தின் நிலை குறித்த முழு கேள்வியையும் தூண்டுவதற்கு உதவியது. இது ஒரு சீன மாகாணம் என்று அறிவிக்கப்பட்டது.  

ஒரு முன்னாள் திபெத்திய காம் சிப்பாய் சாவோவின் திபெத்திய நினைவுகளை விவரித்தார். இவரை "புட்செர் பெங்" என்று அழைத்தார். சாவோ: படாங் மடாலயத்தை இடித்து, புனித நூல்களை துருப்புக்கள் தங்கள் காலணிக்கு நூலாகப் பயன்படுத்தும்படி கட்டளையிட்டார். மேலும், பல திபெத்தியர்களை படுகொலையும் செய்தார்.  

## கைதும், இறப்பும்
1911 ஆம் ஆண்டில், சிச்சுவானின் ஆளுநராக இருந்த சாவோ சிச்சுவானில் கிளர்ச்சியை எதிர்கொண்டார். எழுத்தாளரான ஆன் சுயின் என்பவரின் கூற்றுப்படி, சிச்சுவானை சீனாவின் மற்ற பகுதிகளுடன் இணைக்கும் ஒரு திட்டமிடப்பட்ட இருப்புப் பாதை போக்குவத்தின் கட்டுப்பாடுதான் முக்கிய பிரச்சினை. இவர் வுச்சாங்கில் இருந்து துருப்புக்களை வரவழைத்தார். கிளர்ச்சியாளர்களுக்கு இது ஒரு வாய்ப்பாக அமைந்தது. 1911 சீனப் புரட்சியின் உத்தியோகபூர்வ தொடக்கமான வுச்சாங் எழுச்சியின் பின்னணி இதுதான். 22 திசம்பர் 1911 இல் கிளர்ச்சியாளர்களுடன் சண்டையிட்ட பின்னர், குயிங் வம்சத்தை அகற்றுவதற்கான நோக்கத்தில் இருந்த சீனக் குடியரசுக் கட்சி புரட்சிகரப் படைகளால் இவர் கைது செய்யப்பட்டு தலை துண்டிக்கப்பட்டார்.  

=
# எம். எஸ். விஜயாள்


**எம். எஸ். விஜயாள்** 1930-40களில் நடித்த தமிழ்த் திரைப்பட நடிகையும், பாடகியும், நாடக நடிகையும் ஆவார். நாடக ராணி என அழைக்கப்பட்டவர்.  

## நடித்த திரைப்படங்கள்
- மாயா பஜார் (1935)
- மேனகா (1935)
- மோகினி ருக்மாங்கதா (1935)
- வத்சலா கல்யாணம் (1935)
- ருக்மணி கல்யாணம் (1936)
- ஹரிஜனப் பெண் (லட்சுமி) (1937)
- சுகுணசரசா (சரசா, ராதா என இரட்டை வேடங்களில், 1939)
- சியாம் சுந்தர் (ருக்மணி ஆக, 1940)
- சண்பகவல்லி (1948)
# தர்மாபுரம் ஞானாம்பிகை அரசு மகளிர் கல்லூரி



**தர்மாபுரம் ஞானாம்பிகை அரசு மகளிர் கல்லூரி** (D. G. Government Arts College for Women) என்பது இந்தியாவின் தமிழ்நாடு மாநிலத்தில் மயிலாடுதுறை மாவட்டத்தில் அமைந்துள்ள மகளிர் கல்லூரி ஆகும். இக்கல்லூரி திருச்சிராப்பள்ளி பாரதிதாசன் பல்கலைக்கழக இணைவும் புது தில்லி பல்கலைக்கழக மானியக்குழு அனுமதியும் பெற்ற அரசுக் கல்லூரியாகும்.  

## வரலாறு
மயிலாடுதுறையினைச் சார்ந்த புரவலர்களின் முயற்சியினால் 1967ஆம் ஆண்டு பல்கலைக்கழக முன் பட்ட வகுப்புகளுடன் இக்கல்லூரி துவங்கப்பட்டது. இக்கல்லூரிக்குப் பெங்களூரில் உள்ள தேசிய தரச் சான்று நிறுவனம் “A" தரச்சான்றினை 2016ஆம் ஆண்டு வழங்கியுள்ளது.  

## வழங்கப்படும் படிப்புகள்
### இளநிலைப் படிப்புகள்
கலைப் பாடங்கள்  
- பி. ஏ. தமிழ்
- பி. ஏ. ஆங்கிலம்
- பி. ஏ. வரலாறு
- பி. ஏ. பொருளாதாரம்
- பி. காம்.
- பி. பி. ஏ.

அறிவியல் பாடங்கள்  
- பி. எஸ். சி. கணிதம்
- பி. எஸ். சி. இயற்பியல்
- பி. எஸ். சி. விலங்கியல்
- பி. எஸ். சி. கணினி அறிவியல்
- பி. எஸ். சி. வேதியியல்
- பி. எஸ். சி. உயிர்வேதியியல்
- பி. எஸ். சி. கணிதம்

### முதுநிலைப் படிப்புகள்
கலைப் பாடங்கள்  
- எம். ஏ. ஆங்கிலம்
- எம். ஏ. வரலாறு
- எம். ஏ. பொருளியல்

அறிவியல் பாடங்கள்  
- எம். எஸ். சி. விலங்கியல்
- எம். எஸ். சி. கணினி அறிவியல்
- எம். எஸ். சி. வேதியியல்
- எம். எஸ். சி. உயிர்வேதியியல்
- எம். எஸ். சி. கணிதம்

### முனைவர் பட்டம்
- இயற்பியல்
- கணிதம்
- உயிர்வேதியியல்
- தமிழ்
- வரலாறு

## இதனையும் காண்க
- தமிழ்நாடு அரசு கலை மற்றும் அறிவியல் கல்லூரிகள் பட்டியல்
# மன்னார்கோயில் வேதநாராயணர் கோயில்



**மன்னார்கோயில் வேதநாராயணர் கோயில்** என்பது தமிழ்நாட்டில் திருநெல்வேலி மாவட்டம், மன்னார்கோயில் என்னும் ஊரில் அமைந்துள்ள ஒரு பெருமாள் கோயிலாகும். இது அம்பாசமுத்திரத்தில் இருந்து வடமேற்கே மூன்று மைல் தொலைவில் உள்ளது.  

## தலச்சிறப்பு
குலசேகர ஆழ்வார் தன் வாழ்வின் இறுதிக் காலத்தை இங்குதான் கழித்தார் என்று கூறப்படுகிறது.  

## கோயில் அமைப்பு
இந்தக் கோயில் வாயிலில் ஒரு பெரிய மண்டபமானது பந்தல் மண்டபம் என்று அழைக்கபடுகிறது. இம்மண்டபத்தில் முத்துகிருஷண நாயக்கருடைய சிலையும் அவனுடைய தளவாய் ராமப்பய்யனுடைய சிலையும் இருக்கின்றன. பாண்டியர்கள் சின்னமாக மீன்கள் மண்டப முகட்டில் காணப்படுகின்றன. ஆதலால் நாயக்க மன்னர்கள் ஆட்சியில் ஒரு பாண்டியன் இதைக் கட்டியிருக்கிறான் என்று கருதப்படுகிறது.  

இந்த மண்டபத்தை அடுத்தே கோயிலின் பிரதான வாயில் உள்ளது. அந்த வாயிலை ஐந்து அடுக்குகள் கொண்ட கோபுரம் அணி செய்கிறது. இதனை அடுத்தது ஒரு பெரிய மண்டபம், இம்மண்டபத்தில் குமார கிருஷ்னப்ப நாயக்கர் சிலை இருப்பதால் அவரே இம் மண்பம் கட்டியிருக்க வேண்டும் எனப்படுகிறது. இங்கேயே செண்டலங்கார மாமுனிகள், பராங்குசர் முதவியோரது சிலைகள் இருக்கின்றன. மற்ற மண்டபங்களையும் கடந்து அந்தாரளம் சென்றால் அதை அடுத்த கருவறையில் மூலவரான வேத நாராயணர் உள்ளார். இவருக்கு இரு பக்கத்திலும் சிறீதேவியும் பூதேவியும் நிற்கிறார்கள். வேதநாராயணனும் நின்ற கோலத்திலேயே சேவை சாதிக்கிறார். பக்கத்திலேயே பிருகு மகரிசியும் மார்க்கண்டேயரும் இருக்கிறார்கள்.  

வேதநாராயணனும், வேதவல்லித் தாயாரும் புவனவல்லித் தாயாரும் உற்சவ மூர்த்திகளாக அமர்ந்திருக்கின்றனர். இத்தாயார்களுக்குத் தனிக் கோயில்கள் இருக்கின்றன. அந்த மண்டபத்திலே குலசேகரரது திரு ஆராதனை மூர்த்தியான இராமன் சீதை இலட்சுமண சமேதனாக எழுந்தருளியிருக்கிறான். இன்னும் இங்கேயே காட்டுமன்னார், கண்ணன், சக்கரத் தாழ்வார், மற்ற ஆழ்வார்கள், ராமானுஜர். மணவாள மாமுனிகள் எல்லோரும் இருக்கின்றனர். இந்த மண்டபத்திலிருந்து வேத நாராயணனைச் சுற்றி ஒரு பிரதக்ஷிணம் இருக்கிறது. அதனை அடைத்து வைத்திருக்கின்றனர். இதற்கு அடுத்த மண்டபமே மகாமண்டபம். இத்தலத்தில் இதனைக் குலசேகரன் மண்டபம் என்று அழைக்கின்றனர். இதில் ஓர் உள் மண்டபமும், வேதிகையும் இருக்கின்றன. இந்த வேதிகையை விசுவநாதன் பீடம் என்கின்றனர். இந்த வேதிகையில் ராஜகோபாலன். ஆண்டாள், கருடன் எல்லோரும் எழுந்தருளியிருக்கின்றனர். இந்த ராஜகோபாலன் பக்கத்திலே குலசேகராழ்வார் உற்சவ மூர்த்தியாக எழுந்தருளியிருக்கிறார்.  

## விழாக்கள்
இங்கே தைமாதம் திருவாதிரை நாளில் குலசேகர ஆழ்வாருக்கு திருத்தேரோட்டமும், மாசி புனர்பூச நாளில் கோயில் தெப்பக் குளத்தில் அவருக்கு தெப்போற்சவமும் நடைபெறுகின்றது.
# ஜிக்மே கியாட்சோ (திபெத்திய சுதந்திர ஆர்வலர்)


**ஜிக்மே கியாட்சோ** (Jigme Gyatso) (பிறப்பு 1961) இவர் திபெத்திய சுதந்திர அமைப்பின் திபெத்திய ஆர்வலர் ஆவார். இவர் 1996 இல் ஒரு எதிர் புரட்சிகர அமைப்பை வழிநடத்தினார். மேலும், பிளவுகளைத் தூண்டினார் என்ற குற்றச்சாட்டில் 15 ஆண்டுகள் சிறைத்தண்டனை விதிக்கப்பட்டார். 2004 ஆம் ஆண்டில் இவர் சிறையில் எதிர்ப்பு தெரிவித்தபோது இவருக்கு கூடுதல் இரண்டு ஆண்டுகள் சேர்க்கப்பட்டன. பல சர்வதேச மனித உரிமைக் குழுக்கள் இவர் சார்பாக எதிர்ப்புத் தெரிவித்தன அல்லது பிரச்சாரம் செய்தன. பன்னாட்டு மன்னிப்பு அவை இவரை மனசாட்சியின் கைதியாக நியமித்தது. பின்னர் இவர் திபெத்திய சுதந்திர இயக்கத்தில் ஈடுபட்டார். 1991 இல் "திபெத்திய சுதந்திர அமைப்பு" என்ற இரகசிய இளைஞர் அமைப்பின் தலைவராக செயல்பட்டார். 1992 ஆம் ஆண்டில், லாசாவில் சுதந்திர சார்பு பேரணியை ஏற்பாடு செய்ய இவர் உதவினார். இதில் பல பங்கேற்பாளர்கள் சீன பொது பாதுகாப்பு பணியகத்தால் கைது செய்யப்பட்டனர். பேரணியைத் தொடர்ந்து, பொது பாதுகாப்பு பணியக அதிகாரிகள் இவரை கண்காணிப்பில் வைத்தனர்.  

## கைதும், சிறைவாசமும்
1996 மார்ச் 30 அன்று மாலை 6 மணியளவில், திபெத்திய சுதந்திர அமைப்பின் சக உறுப்பினருக்கு சொந்தமான லாசாவில் உள்ள ஒரு உணவகத்தில் இவர் கைது செய்யப்பட்டார். இவருடன் அந்த உறுப்பினரும் கைது செய்யப்பட்டார். 1992 லாசா எதிர்ப்பு தொடர்பான இவர் கைது செய்யப்பட்டார்: ஒரு சட்டவிரோத அமைப்பை நிறுவுவதன் மூலம் தேசிய பாதுகாப்பைத் தூண்டுதல் மற்றும் ஆபத்தை விளைவித்தல் போன்ற காரணங்களுக்காக.  

நவம்பர் 27, 2005 அன்று, சித்திரவதை தொடர்பான ஐ.நா. சிறப்பு அறிக்கையாளர் *மன்ஃப்ரெட் நோவாக்* என்பவர் சிறையில் இவரைச் சந்தித்தார்; தனது அதிகாரப்பூர்வ அறிக்கையில், நோவாக் கைதியை விடுவிக்க பரிந்துரைத்தார். சந்திப்பின் விளைவாக இவரை அடித்ததாகவும், தனிமையில் அடைத்ததாகவும் கூறப்படுகிறது.  

### சிறையிலிருந்து விடுவித்தல்
இவர், 2013 மார்ச் 30அன்று சுசுல் சிறையில் இருந்து விடுவிக்கப்பட்டார். இவர் தனது சாஞ்சு வீட்டிற்கு திரும்ப உத்தரவிடப்பட்டு, 2013 ஏப்ரல் 1 அன்று காவலர்களின் துணையுடன் வந்தார்.
# ஜிக்மே கியாட்சோ


**ஜிக்மே க்யாட்சோ** (Jigme Gyatso) இவர் ஓர் திபெத்திய திரைப்படத் தயாரிப்பாளரும், மனித உரிமை ஆர்வலரும் ஆவார். *லீவிங் ஃபியர் பிஹைண்ட்* என்ற ஆவணப்படம் எடுப்பதற்கு உதவிய பின்னர், சீன அதிகாரிகளால் குறைந்தது மூன்று சந்தர்ப்பங்களில் கைது செய்யப்பட்டார். 2008 மார்ச் மாதம் கைது செய்யப்பட்டதைத் தொடர்ந்து, சிறையில் தான் சித்திரவதை செய்யப்பட்டதாக இவர் குற்றம் சாட்டினார்.  

இவர், **கோலாக் ஜிக்மே** என்றும் **ஜிக்மே லோப்சாங் என்றும்** **லோட்ரா** (மத பிறப்புப் பெயர்) என்றும் பல்வேறு மாற்று பெயர்களில் அறியப்படுகிறார்.  

## ஆவணப்படம்
2007 மற்றும் 2008 ஆம் ஆண்டுகளில், இவர், திபெத்திய திரைப்படத் தயாரிப்பாளர் தோண்டுப் வாங்சன் என்பவருக்கு *லீவிங் ஃபியர் பிஹைண்ட்* என்ற ஆவணப்படத்தைத் தயாரிப்பதில் உதவினார். இது 2008 பெய்ஜிங் ஒலிம்பிக்கிற்கு முந்தைய மாதங்களில் தலாய் லாமா மற்றும் சீன அரசாங்கத்தின் கருத்துக்கள் குறித்து திபெத்திய மக்களை பேட்டி கண்ட ஆவணப்படமாகும். சுவிட்சர்லாந்தில் தங்கியிருந்த தங்கள் முயற்சிகளை தோண்டுப் வாங்சனின் உறவினர் கியால்ஜோங் செட்ரினுடன் ஒருங்கிணைத்தது, இவர்கள் இந்த முயற்சியில் ஈடுபட்டனர். சீன அரசாங்கத்தின் பழிவாங்கலிலிருந்து தப்பிக்க, தோண்டுப் வாங்சென் தனது மனைவியையும் தங்களது நான்கு குழந்தைகளையும் இந்தியாவின் தர்மசாலாவுக்கு அனுப்பினார்.  

மார்ச் மாதத்தில், திபெத்திய தலைநகரத்தில் கலவரங்கள் வெடித்து, சீனாவின் திபெத்திய மக்கள் வசிக்கும் பகுதிகளில் பரவத் தொடங்கியபோது இவர்கள் தங்களின் படப்பிடிப்பை முடித்துவிட்டு, லாசாவிலிருந்து நாடாக்களை கடத்தினர். அதைத் தொடர்ந்து வந்த அரசாங்கத்தின் ஒரு பகுதியாக, இவரும், தோண்டுப் வாங்சென் இருவரும் மார்ச் 28 அன்று கிங்காய் மாகாணத்தின் டோங் தே என்ற இடத்தில் தடுப்புக் காவலில் வைக்கப்பட்டனர்.  

## லீவிங் ஃபியர் பிஹைண்ட்

25 நிமிட ஆவணப்படமான இதில், 2008 கோடைகால ஒலிம்பிக்கை நடத்துவதற்கு சீனாவை தேர்வு செய்ததும், தலாய் லாமாவைப் புகழ்ந்து பேசியும், ஹான் குடியேறியவர் மீதுவெறுப்பை வெளிப்படுத்தியும், திபெத்திய இனத்தை விமர்சித்தும் காட்டப்பட்டிருந்தது. இதன் விளைவாக *தி நியூயார்க் டைம்ஸ்* " என்ற பத்த்ரிக்கை இதை "சீன அரசாங்கத்தின் அலங்காரமற்ற குற்றச்சாட்டு" என்று விவரித்தது. இது ஒரு ஒளிப்பதிவுக் கருவியால் படமாக்கப்பட்ட 40 மணிநேர நேர்காணல் காட்சிகளிலிருந்து தொகுக்கப்பட்டது. இந்த ஆவணப்படம் ஒலிம்பிக்கின் தொடக்க நாளில் திரையிடப்பட்டது. மேலும், பெய்ஜிங்கில் வெளிநாட்டு செய்தியாளர்களுக்காக இரகசியமாகவும் திரையிடப்பட்டது.  

2012 மார்ச் 9 அன்று, 1959 திபெத்திய எழுச்சியின் 53 வது ஆண்டுவிழா நாளில், மனித உரிமைகள் மற்றும் திபெத்திய ஆர்வலர் குழுக்களின் கூட்டணி, தோண்டப் வாங்சனின் விடுதலைக்கு அழைப்பு விடுத்து நியூயார்க் நகரத்தின் டைம்ஸ் சதுக்கத்தில் ஒரு பேரணியை நடத்தியது; ஜின்ஹுவா ஜம்போட்ரானுக்கு அடியில் பன்னிரண்டு அடி திரையில் அச்சத்தை விட்டு மக்கள் வெளியேறுவதன் பகுதிகள் காட்டப்பட்டன.  

## விசாரணையும், சிறையும்
பின்னர் இதற்காக தோண்டுப் வாங்சனுக்கு ஆறு ஆண்டுகள் சிறைத்தண்டனை விதிக்கப்பட்டது. 2010 சனவரி நிலவரப்படி அவர் இன்னும் சிறையில்தான் இருக்கிறார். ஜிக்மே கியாட்சோவுக்கு லின்க்சியா சிறையில் ஏழு மாத சிறைத்தண்டனை விதிக்கப்பட்டது. அந்த நேரத்தில் தான் சிறை அதிகாரிகளால் சித்திரவதை செய்யப்பட்டதாகக் கூறினார். முன்னணி வரிசை, மற்றும் திபெத்திய மனித உரிமைகள் மற்றும் ஜனநாயக மையம்
# பீமா நாயக்


**பீமா நாயக்** *(Bhima Nayak)* 1857 ஆம் ஆண்டு நடைபெற்ற இந்திய சுதந்திரப் போராட்டத்தில் ஆங்கிலேயருக்கு எதிராக போராடிய ஓர் இந்தியப் புரட்சியாளராவார். பிமா நாயக் என்ற பெயராலும் அழைக்கப்படும் இவர் 1876 ஆம் ஆண்டு திசம்பர் மாதம் 26 அன்று இறந்தார்.  
பீமா பிரித்தானிய அரசாங்கத்தால் தண்டிக்கப்பட்டபோது இவர் போர்ட் பிளேர் மற்றும் நிக்கோபார் சிறைகளில் வைக்கப்பட்டார். பின்னர் நாயக் 1876 ஆம் ஆண்டு திசம்பரில் போர்ட் பிளேரில் தூக்கிலிடப்பட்டார். மத்தியப்பிரதேசத்தின் இராபின் ஊட் என்றும் இவர் அழைக்கப்பட்டார்.  

மத்திய பிரதேசத்தில் சாகீத் பீமா நாயக் பரியோச்சனா என்ற அரசாங்கத் திட்டம் இவரை சிறப்பிக்கும் வகையில் பெயரிடப்பட்டது. முதல்வர் சிவராச் சிங் சவுகான் 2017 ஆம் ஆண்டு சனவரி மாதம் 21 ஆம் நாளன்று பட்வானி மாவட்டத்தின் தாபா பாவி கிராமத்தில் ஒரு பீமா நாயக் நினைவுச்சின்னத்தை நிறுவி அர்ப்பணித்தார்.
# காசி மசூம் அக்தர்

**காசி மசூம் அக்தர்** *(Kazi Masum Akhtar)* பத்மசிறீ விருது பெற்ற ஒரு கல்வியாளர் ஆவார். இந்தியாவின் மேற்கு வங்கத்தைச் சேர்ந்த இவர் 1971 ஆம் ஆண்டு பிறந்தார். 2020 ஆம் ஆண்டு இலக்கியம் மற்றும் கல்வித் துறையில் செய்த பங்களிப்புக்காக இந்தியாவின் நான்காவது மிக உயர்ந்த குடிமை விருதான பத்மசிறீ விருது இவருக்கு வழங்கப்பட்டது.  
மேற்கு வங்காளத்தின் கொல்கத்தா அருகே உள்ள தல்புகூர் அரா உயர் மதர்சா என்ற பள்ளியில் தலைமை ஆசிரியராக உள்ளார். இந்திய குடியரசு தினத்தன்று இந்திய மத கீதத்தை பாடுமாறு தனது மதர்சாவின் மாணவர்களைக் கேட்டதற்காக தீவிர முசுலீம் மதகுருமார்களால் காசி மசூம் அக்தர் தாக்கப்பட்டார்.
# ஆன் சுயின்


**ரோசாலி மாடில்டா குவாங்கு சாவ்** (**Rosalie Matilda Kuanghu Chou)** (12 செப்டம்பர் 1917 (அல்லது 1916)2 நவம்பர் 2012) சீனாவில் பிறந்த யூரேசிய மருத்துவரும், எழுத்தாளரும் ஆவார். **ஆன் சுயின்** என்பது இவரது புனைப் பெயராகும்.  

இவர் நவீன சீனாவில் ஆங்கிலத்திலிம், பிரஞ்சு மொழிகளிலும் எழுதினார். கிழக்கு மற்றும் தென்கிழக்கு ஆசியாவை அடிப்படையாகக் கொண்டு தனது புதினங்களை அமைத்தார். மேலும் நவீன சீனாவின் கால அளவை உள்ளடக்கிய சுயசரிதை நினைவுக் குறிப்புகளையும் வெளியிட்டார். இந்த எழுத்துக்கள் சீனப் புரட்சியின் தீவிரமான மற்றும் வெளிப்படையான ஆதரவாளர் என்ற புகழை இவருக்கு பெற்றுத் தந்தன. இவர் இறக்கும் வரை பல ஆண்டுகளாக சுவிட்சர்லாந்தின் லோசேன் நகரில் வாழ்ந்தார்.  

## சுயசரிதை
இவர், சீனாவின் மையப்பகுதியில் அமைந்துள்ள ஹெனன் மாகாணத்திலுள்ள சின்யாங் என்ற இடத்தில் பிறந்தார். இவரது தந்தை சௌ வீ பெல்ஜியத்தில் படித்த சீன பொறியியலாளர், இவரது தாயார் பிளெமிசு என்பவராவார்.  

இவார் ஆரம்பத்தில் 1931 ஆம் ஆண்டில் பீக்கிங் யூனியன் மருத்துவக் கல்லூரியில் தட்டச்சுப் பணியாளராகப் பணியாற்றத் தொடங்கினார். அப்போது இவருக்கு இன்னும் 15 வயது கூட ஆகவில்லை. 1933 ஆம் ஆண்டில் இவர் என்ச்சிங் பல்கலைக்கழகத்தில் அனுமதிக்கப்பட்டார். அங்கு தான்யூரேசியராக இருப்பாதால் பாகுபாடு காட்டப்படுவதாக உணர்ந்தார். 1935 இல் மருத்துவம் படிக்க பிரசெல்சுக்குச் சென்றார். 1938 ஆம் ஆண்டில் இவர் சீனாவுக்குத் திரும்பினார். ஒரு சீன தேசியவாத இராணுவ அதிகாரியான தாங் பாவோ-ஊவாங் என்பவரை மணந்தார். ஆன், சிச்சுவானின் செங்டூவில் உள்ள ஒரு அமெரிக்க கிறிஸ்தவ தொண்டு நிறுவன மருத்துவமனையில் வேலை செய்தார். இவரது முதல் புதினமான *டெஸ்டினேஷன் சுங்கிங்* (1942) என்பது இந்த காலகட்டத்தில் தனது அனுபவங்களை அடிப்படையாகக் கொண்டு எழுதப்பட்டது. 1940 ஆம் ஆண்டில், இவரும் இவரது கணவரும் தாங் யுங்மே என்ற பெண்குழந்தையைத் தத்தெடுத்தனர்.  

1944 ஆம் ஆண்டில் பேரரசின் இலவச மருத்துவமனையில் மருத்துவத்தில் தனது படிப்பைத் தொடர இவர் தனது மகளுடன் இலண்டனுக்குச் சென்றார் - அங்கு இவரது கணவர் பாவோ இரண்டு ஆண்டுகளுக்கு முன்னர் இராணுவ இணைப்பாளராக நியமிக்கப்பட்டிருந்தார். பாவோ பின்னர் வாஷிங்டனுக்கும் பின்னர் மஞ்சூரியன் முன்னணிக்கும் அனுப்பப்பட்டார். 1947 ஆம் ஆண்டில், ஆன் இலண்டனில் இருந்தபோது, சீன உள்நாட்டுப் போரின்போது இவரது கணவர் போரில் இறந்தார்.  

இவர் 1948 இல் கௌரவத்துடன் மருத்துவத்தில் இளங்கலப் பட்டம் பெற்றார். 1949 இல் குயின் மேரி மருத்துவமனையில் மருத்துவம் பயிற்சி செய்ய ஆங்காங்கிற்கு சென்றார். 1950 ல் கொரியாவில் கொல்லப்பட்ட சிங்கப்பூரைச் சேர்ந்த திருமணமான ஆத்திரேலிய போர் நிருபர் இயன் மோரிசனை இவர் அங்கு சந்தித்து காதலித்தார். இவர்களது உறவை அதிகம் விற்பனையாகும் புதினமான *எ மெனி-ஸ்ப்ளெண்டர்டு திங்* ( ஜொனாதன் கேப், 1952) என்பதில் சித்தரித்தார். மேலும் தங்களது உறவின் உண்மை அடிப்படையானது இவரது சுயசரிதை *மை ஹவுஸ் ஹஸ் டூ டோர்ஸ்* (1980) என்பதிலும் ஆவணப்படுத்தப்பட்டுள்ளது.  
## இறப்பு
ஆன் 2012 நவம்பர் 2 அன்று தனது 95 வயதில் லோசனில் இறந்தார்.  

மனித நேயமிக்கவரும், மருத்துவரும், எழுத்தாளரும், மேலும் ஒரு பெண்ணுமான ஆன் சுயின் பற்றி ஜி.எம். கிளாஸ்கின் என்பவரால் 1995 ஆம் ஆண்டில் *எ வுமன்: எ மெமோயிர் ஆப் ஆன் சுயின்* வெளியிடப்பட்டது.  

=
# பூவராகசுவாமி கோயில்


**பூவராக சுவாமி கோயில்** (*Bhu Varaha Swamy temple*) என்பது தென்னிந்தியாவின், தமிழ்நாட்டின், ஸ்ரீமுஷ்ணத்தில் அமைந்துள்ள ஓர் இந்து கோவிலாகும். திராவிடக் கட்டிடக்கலையில் கட்டப்பட்ட இந்த கோயிலானது விஷ்ணுவின் பன்றி அவதாரமான, வராகர் (பூவராக சுவாமி), மற்றும் அவரது துணைவியார் அம்புஜவல்லி தாயார் (லட்சுமி) ஆகியோருக்கு அமைக்கபட்டுள்ளது.  

இந்த கோவிலில் 10ஆம் நூற்றாண்டின் இடைக்கால சோழர்களின் திருப்பணிகள் இருந்தன. பின்னர் தஞ்சை நாயக்க மன்னரான அச்சுதப்ப நாயக்கரால் விரிவாக்கபட்டது. கோயில் வளாகத்தில் உள்ள அனைத்து சிற்றாலயங்களையும் குளத்தையும் உள்ளடக்கி கருங்கல்லாலான பெரிய மதில் சுவர் அமைந்துள்ளது. கோயிலின் நுழைவாயில் ஏழு நிலை *இராஜகோபுரம்* உள்ளது.  

கோயிலில் தினசரி ஆறுகால பூசைகளும், ஆண்டு விழாக்கள் மூன்றும் நடத்தப்படுகின்றன. இவற்றில் தேர்த் திருவிழா, தமிழ் மாதமான *வைகாசியில்* (ஏப்ரல்-மே) நடத்தப்படுகிறது. இது மிக முக்கியமான விழாவாகும். இந்த திருவிழாவானது பிராந்தியத்தின் சமய நல்லினக்கத்தைக் குறிக்கிறது. தேரில் கட்டப்படும் கொடி முஸ்லிம்களால் வழங்கப்படுகிறது. இவர்கள் கோயிலிலிருந்து பிரசாதம் கொண்டுவந்து மசூதிகளில் அல்லாவுக்கு வைக்கிறார்கள். இந்த கோயில் தமிழக அரசின் இந்து சமய அற நிலையத்துறையால் பராமரிக்கப்பட்டு நிர்வகிக்கப்படுகிறது. அர்த்த மண்டபம் வரை முஸ்லிம்கள் வழிபட அனுமதிக்கப்பட்ட சில கோயில்களில் இந்த கோயிலும் ஒன்றாகும்.  

## தொன்மம்
இரண்யாட்சன் என்றொரு அசுரன், பூமாதேவியையே எடுத்துச் சென்று கடலுக்கு அடியில் சிறை வைத்து விடுகிறான். இந்தப் பூமகளைக் காக்க திருமாள் பன்றி உருவில் தோன்றிக் பாய்ந்து அரக்கனைக கொன்று பூமாதேவியை மீட்கிறார். இந்த அரக்கனின் வியர்வைத் துளி விழுந்து இத்தலத்தில் குளம் உருவானது என்கின்றனர். இறக்கும் தருவாயில் அரக்கன் தன் திசையை நோக்குமாறு கூறுகின்றான். இதனால் இத்தலத்தில் உள்ள வராகர் அவனது ஆசையை நிறேவேற்ற தன் முகத்தை தெற்கு நோக்கி திருப்பியபடி இருக்கிறார். அதேசமயம் அவரது உடல் பகுதி மேற்கு நோக்கியபடி உள்ளது. மேலும் பூதேவி கோரியபடி பூவராகர் தன் கைகளில் சங்கு சக்கரத்தை வைத்துக்கொண்டு காட்சியளிக்கிறார். ஒரு நவாப் தனக்கிருந்த நோய் நீங்க யக்ஞ வராகரை வேண்டிக் கொள்ள, அப்படியே நோய் நீங்க, அதன்பின் அந்த நவாப் பூவராக சாஹேப் என்ற பெயருடன் வாழ்ந்தார் என்று ஒரு கர்ண பரம்பரை வரலாறு கூறுகிறது. அவர் ஏற்படுத்திய மானியம் இன்றும் இருக்கிறது, இந்தக் கிள்ளையிலே. சமுத்திர தீரத்திற்குச் செல்லு முன் யக்ஞ வராகர் மகம்மதியர் பிரார்த்தனை ஸ்தலமான மசூதி பக்கம் போய் அவர்கள் செய்யும் மரியாதைகளையும் ஏற்றுக் கொள்கிறார்.  

## தலச்சிறப்பு
வைணவத் தலங்களுக்குள் இத்தலம் ஒரு தனிச்சிறப்பானது. சுயம்புலிங்கம் போல, சிற்றுளி கொண்டு செய்யப்படாது தானாகவே தோன்றிய தலங்கள் எட்டு என்பர். அவை திருரங்கம், ஸ்ரீமுஷ்ணம், திருவேங்கடம், ஸாளக்கிராமம், நைமி, சாரண்யம், வானவாமலை, புஷ்கரம், நாராயணம் என்றும் கூறுவர். இவற்றையே வடமொழியில் 'ஸ்வயம் வியக்த க்ஷேத்திரம்' என்பர். அதில் ஒன்று இக்கோயில்.
# கல்வித் துறை அமைச்சர் (இந்தியா)

**கல்வித் துறை அமைச்சர்**, இந்த அமைச்சகம் முன்னர் **மனிதவள மேம்பாட்டு அமைச்சகம்** என்ற பெயரில் இயங்கியது (1985-2020) தற்போதைய அமைச்சராக ரமேசு போக்கிரியால் செயல்படுகிறார்.  

## கல்வித் துறை அமைச்சர்கள்
| கல்வித் துறை அமைச்சர் |  |  |  |  |  |  |
| --- | --- | --- | --- | --- | --- | --- |
| 1 | அபுல் கலாம் ஆசாத் | 15 ஆகத்து 1947 | 22 சனவரி 1958 | இந்திய தேசிய காங்கிரசு | ஜவகர்லால் நேரு |  |
| 2 | கே.எல். சீமாலி | 22 சனவரி 1958 | 31 ஆகத்து 1963 |  |  |  |
| 3 | ஹுமாயூன் கபீர் | 1 செப்டம்பர் 1963 | 21 நவம்பர் 1963 |  |  |  |
| 4 | எம். சி. சாக்ளா | 21 நவம்பர் 1963 | 13 நவம்பர் 1966 | ஜவகர்லால் நேரு,

லால் பகதூர் சாஸ்திரி,

இந்திரா காந்தி |  |  |
| 5 | பக்ருதின் அலி அகமது | 14 நவம்பர் 1966 | 13 மார்ச் 1967 | இந்திரா காந்தி |  |  |
| 6 | திரிகுண சென் | 16 மார்ச் 1967 | 14 பெப்ரவரி 1969 |  |  |  |
| 7 | வி. க. ர. வ. ராவ் | 14 பெப்ரவரி 1969 | 18 March 1971 |  |  |  |
| 8 | சித்தார்த்த சங்கர் ரே | 18 மார்ச் 1971 | 20 மார்ச் 1972 |  |  |  |
| 9 | எச். நூரல் கசன் | 24 மார்ச் 1972 | 24 மார்ச் 1977 |  |  |  |
| 10 | பிரதாப் சந்திர சுந்தர் | 26 மார்ச் 1977 | 28 சூலை 1979 | ஜனதா கட்சி | மொரார்ஜி தேசாய் |  |
| 11 | கரண் சிங் | 30 சூலை 1979 | 14 சனவரி 1980 | மதச்சார்பற்ற ஜனதா கட்சி | சரண் சிங் |  |
| 12 | பி. சங்கரநந்த் | 14 சனவாி 1980 | 17 அக்டோபர் 1980 | இந்திய தேசிய காங்கிரசு | இந்திரா காந்தி |  |
| 13 | எசு. பி. சவாண் | 17 அக்டோபர் 1980 | 8 ஆகத்து 1981 |  |  |  |
| 14 | சீலா கவுல் | 10 ஆகத்து 1981 | 31 திசம்பர் 1984 | இந்திரா காந்தி,

ராஜீவ் காந்தி |  |  |
| 15 | கே. சி. பாண்ட் | 31 திசம்பர் 1984 | 25 செப்டம்பர் 1985 | ராஜீவ் காந்தி |  |  |
| 16 | பி.வி.நரசிம்ம ராவ் | 25 செப்டம்பர் 1985 | 25 சூன் 1988 | இந்திய தேசிய காங்கிரசு | ராஜீவ் காந்தி |  |
| 17 | பி. சிவ சங்கர் | 25 சூன் 1988 | 2 திசம்பர் 1989 |  |  |  |
| 18 | வி. பி. சிங் | 2 திசம்பர் 1989 | 10 நவம்பர் 1990 | ஜனதா தளம் | வி. பி. சிங் |  |
| 19 | ராஜ்மங்கல் பாண்டே | 21 நவம்பர் 1990 | 21 சூன் 1991 | சமாஜ்வாடி ஜனதா கட்சி (ராஷ்டிரிய) | சந்திரசேகர் |  |
| 20 | அர்ஜுன் சிங் | 23 சூன் 1991 | 24 திசம்பர் 1994 | இந்திய தேசிய காங்கிரசு | பி. வி. நரசிம்ம ராவ் |  |
| (16) | பி. வி. நரசிம்ம ராவ் | 25 திசம்பர் 1994 | 9 பெப்ரவரி 1995 |  |  |  |
| 21 | மாதவ்ராவ் சிந்தியா | 10 பெப்ரவரி 1995 | 17 சனவரி 1996 |  |  |  |
| (16) | பி. வி. நரசிம்ம ராவ் | 17 சனவரி 1996 | 16 மே 1996 |  |  |  |
| 22 | அடல் பிகாரி வாச்பாய் | 16 மே 1996 | 1 சூன் 1996 | பாரதிய ஜனதா கட்சி | அடல் பிகாரி வாச்பாய் |  |
| 23 | எச். ஆர். போம்மாய் | 5 சூன் 1996 | 19 மார்ச் 1998 | ஜனதா தளம் | தேவ கௌடா

ஐ. கே. குஜரால் ஐ. கே. குஜரால் |  |
| 24 | முரளி மனோகர் ஜோஷி | 19 மார்ச் 1998 | 21 மே 2004 | பாரதிய ஜனதா கட்சி | அடல் பிகாரி வாச்பாய் |  |
| 25 | அர்ஜுன் சிங் | 22 மே 2004 | 22 மே 2009 | இந்திய தேசிய காங்கிரசு | மன்மோகன் சிங் |  |
| 26 | கபில் சிபல் | 29 மே 2009 | 29 அக்டோபர் 2012 |  |  |  |
| 27 | பள்ளம் ராஜூ | 30 அக்டோபர் 2012 | 26 மே 2014 |  |  |  |
| 28 | இசுமிருதி இரானி | 26 மே 2014 | 5 ஜூலை 2016 | பாரதிய ஜனதா கட்சி | நரேந்திர மோதி |  |
| 29 | பிரகாஷ் ஜவடேகர் | 5 சூலை 2016 | 31 மே 2019 |  |  |  |
| 30 | ரமேசு போக்கிரியால் | 30 மே 2019 | 29 சூலை 2020 |  |  |  |
| 30 | ரமேசு போக்கிரியால் | 29 சூலை 2020 | *பதவியில்* | பாரதிய ஜனதா கட்சி | நரேந்திர மோதி | } |
# எம். அண்ணாமலை



**மு. அண்ணாமலை** (*M. Annamalai*)(16 ஆகத்து 1928-1 சனவரி 2006) என்பவர் இந்திய அரசியல்வாதியும் முன்னாள் சட்டமன்ற உறுப்பினரும் ஆவார். 1926ஆம் ஆண்டு ஏஎப்ரல் மாதம் 15ஆம் தேதியன்று இவர் பிறந்தார். 1977, மற்றும் 1989ஆம் ஆண்டு நடைபெற்ற தேர்தல்களில் இந்தியப் பொதுவுடமைக் கட்சி (மார்க்சிஸ்ட்) வேட்பாளராக அரூர் தொகுதியில் போட்டியிட்டு தமிழகச் சட்டமன்றத்திற்குத் தேர்ந்தெடுக்கப்பட்டார்.
# தட்பவெப்பச் சிகிச்சை



**தட்பவெப்பச் சிகிச்சை** *(Climatotherapy)* என்பது ஒரு நோயாளியை அவர் குணமடைவதற்கு ஏற்புடைய தட்பவெப்ப நிலையுள்ள இடத்திற்கு கொண்டு செல்வதன் மூலம் நோய்க்குச் சிகிச்சையளிக்கும் முறையாகும். இம்மாற்றம் தற்காலிகமானதாகவோ அல்லது நிலையான மாற்றமாகவோ இருக்கலாம்.  

எடுத்துக்காட்டுகள்:  

- ஆக்சிசனின் பகுதி அழுத்தம் அதிக உயரத்தில் குறைவாக உள்ளது. எனவே அரிவாள் வடிவ இரத்தச் சிவப்பணு நோயால் பாதிக்கப்பட்ட ஒரு நபர் அரிவாள் செல்களின் நெருக்கடி எண்ணிக்கையைக் குறைக்க அதிக அழுத்தம் நிலவும் உயரத்திற்கு கொண்டு செல்லப்படுவர்.

- தடிப்புத் தோல் அழற்சி நோயாளிகளுக்கு சிகிச்சையளிப்பதற்காக குறிப்பாக சாக்கடல் பிராந்தியத்திற்கு மாற்றப்படலாம். உலகெங்கிலும் உள்ள பல தளங்கள் இதற்காக விளம்பரப்படுத்தப்படுகின்றன அல்லது ஆய்வு செய்யப்படுகின்றன.
# மூச்சுக்குழல் வரைவியல்



**மூச்சுக்குழல் வரைவியல்** *(Bronchography)* என்பது ஒரு கதிரியக்கவியல்சார் நுட்பமாகும். மூச்சுப்பாதையில் காற்று செல்லும் வழிகளை மேறுபாட்டுப் பொலிவாக்கம் செய்த பின்னர் சுவாசப்பாதை கிளையத்தை எக்சு கதிர் படமெடுத்தல் இந்நுட்பத்தில் அடங்கும். நுரையீரல் ஊடுகதிர் சோதனையும், வரியோட்ட கணக்கீட்டு குறுக்குவெட்டு வரைவி சோதனையும் மேம்பாடு அடைந்த காரணத்தினால் மூச்சுக்குழல் வரைவியல் அரிதாகவே மேற்கொள்ளப்படுகிறது.
# கலாச்சார இறையியல்


**கலாச்சார இறையியல்** *(Theology of culture)* என்பது பண்பாடு மற்றும் கலாச்சார நிகழ்வுகளைப் ஆய்வு செய்யும் இறையியலின் ஒரு கிளை ஆகும். பண்பாட்டு இறையியல் என்றும் இப்பிரிவு அழைக்கப்படுகிறது. இது கலாச்சாரத்தின் தத்துவத்திற்கு நெருக்கமாக உள்ளது. ஆனால் இருத்தலியல் மற்றும் ஆன்மீகவாதத்தில் கலாச்சார இறையியல் அதிக கவனம் செலுத்துகிறது.  

கலாச்சாரத்தின் இறையியல் பற்றி எழுதிய முதல் இறையியலாளர் பால் டில்லிச் என்பவராவார். புனிதம் மற்றும் மதச்சார்பின்மை இடையேயான வித்தியாசத்தை உருவாக்குவது பற்றி அவர் விவாதித்தார் . இப்போதெல்லாம், கலாச்சார இறையியல் மதங்களுக்கிடையே நிலவும் கலாச்சார வேறுபாடுகளையும் கையாள்கிறது. இதனால் மதங்களின் இறையியலுடன் பல அம்சங்களையும் இப்பிரிவு பகிர்ந்து கொள்கிறது.
# ஆன்கோவ்


**ஆன்கோவ்** என்றும் **ஆன்கோ** (Hankou), என்றும் அழைக்கப்படும் இது சீனாவின் ஊபேய் மாகாணத்தின் மூன்று நகரங்கள் (மற்றவை ஊச்சாங் மற்றும் அன்யாங்) ஒன்றிணைந்து தலைநகரான நவீன ஊகான் நகரமாக மாறியது. இது ஆன் ஆறு மற்றும் யாங்சி ஆறுகளுக்கு வடக்கே அமைந்துள்ளது. இங்கு ஆன் ஆறு யாங்சி ஆற்றில் கலக்கிறது. இது, அதன் மூன்று சகோதர நகரங்களான அன்யாங் (ஆன் ஆறு, யாங்சி ஆறுகளின் இடையே), ஊச்சாங் ( யாங்சியின் தெற்கே) ஆகியவற்றுடன் பாலங்கள் மூலம் இணைக்கப்பட்டுள்ளது.  

இந்நகரம் ஊபேய் மாகாணத்தின் முக்கிய துறைமுகமாகவும், யாங்சி ஆற்றின் நடுப்பகுதியில் உள்ள மிகப்பெரிய துறைமுகமாகவும் உள்ளது  

## வரலாறு

நகரத்தின் பெயர் "ஆனின் வாய்" என்று பொருள்படும். இது யாங்சி ஆற்றங்கரையில் அமைந்துள்ளது. இலியு சாங்கிங் என்பவர் எழுதிய தாங் வம்சக் கவிதையில் இப்பெயர் தோன்றுகிறது. நகரத்தின் பிற வரலாற்று பெயர்களில் சியாகோ, இலுகோ ஆகியவையும் அடங்கும்.  

இந்நகரம், மிங் முதல் சிங் வம்சங்களின் கீழ் அன்யாங்கில் உள்ளூராட்சி மன்றத்தின் நிர்வாகத்தின் கீழ் இருந்தது. இருப்பினும் இது ஏற்கனவே மிங் வம்சத்தில் உள்ள நான்கு முக்கிய தேசிய சந்தைகளில் ஒன்றாகும் . 1899 ஆம் ஆண்டு வரை தான் இந்நகரத்தை அன்யாங்கிலிருந்து பிரிக்க சீன அதிகாரியான சாங் சிடோங் என்பவர் முடிவு செய்தார். இது, பின்னர் சூரென், இயூயி, சூன்லி, தாசி ஆகிய நான்கு மாவட்டங்களாகப் பிரிக்கப்பட்டது. இதே போன்ற சில பெயர்களை இன்றைய ஊகானில் காணலாம். அங்கு புவியியல் பெயர்களான சூன்லிமென், சூரென்மென், தாசிமென் போன்ற பெயர்கள் உள்ளன.  

1926 ஆம் ஆண்டில், இது ஒரு நகரமாக அதிகாரப்பூர்வமாக நிறுவப்பட்டது. இதன் நகராட்சி அரசாங்கம் சியாங்கன் மாவட்டத்தில் இணைக்கப்ப்பட்டது. அதே ஆண்டில், வடக்குப் போர்கள் இந்நகரத்தை நெருருங்கியது. மேலும் நகரத்தின் அருகிலுள்ள ஊச்சாங், இதனுடன் இணைக்கப்பட்டு தேசிய தலைநகரான ஊகானின் இடமாக மாற்றியது. ஆனால் 1927 ஆம் ஆண்டில், தேசிய தலைநகராக இருப்பதற்கான போராட்டத்தில் நாஞ்சிங் வெற்றி பெற்றபோது, ஊகான் அதன் அசல் வடிவத்திற்குத் திரும்பியது. இது மீண்டும் ஒரு நகரமாக இருந்தது. இந்த முறை இது ஒரு "சிறப்பு நகராட்சி" யாக நிறுவப்பட்டது. இது இன்றைய நாளில் நேரடி கட்டுப்பாட்டு நகராட்சியை ஒத்திருக்கிறது. 1949 க்கு முன்னர், ஒரு சிறப்பு நகராட்சி என்பதற்கும் மாகாண நகரம் என்பதற்கும் இடையில் மாறிவிட்டது. 1949 ஆம் ஆண்டில், மே 16 அன்று கம்யூனிஸ்டுகள் இங்கு வந்தபோது, ஹன்கோ இறுதியாக அன்யாங் மற்றும் ஊச்சாங்குடன் இணைக்கப்பட்டு மீண்டும் ஊகான் என ஆனது.  

### புரட்சிகர காலங்கள்
1900 ஆம் ஆண்டில் வடக்கு மாகாணங்களில் குத்துச்சண்டை வீரர்களிடமிருந்து தப்பி ஓடிய தொண்டு நிறுவனங்களின் குழுக்கள் தப்பிக்கும் பாதையில் இந்த நகரம் இருந்தது. சான்சியில் நடந்த தை-யான் படுகொலையில் இருந்து சில தொண்டு நிறுவனங்களின் குழுக்களைப் பற்றி தப்பி ஓடிய தொண்டு நிறுவனங்களில் ஒருவரான *ரெவரெண்ட் ஏ இ குளோவர்* என்பவர் எழுதிய *எ தவுசண்ட் மைல்ஸ் இன் சீனா* என்ற படைப்பில் பதிவு செய்யப்பட்டுள்ளது.
# சாய்சிரோ மிசுமி



**சாய்சிரோ மிசுமி** *(Saichiro Misumi)* சப்பான் நாட்டைச் சேர்ந்த ஓர் உளவியலாளர் ஆவார். சப்பான் – இந்தியா நட்புறவு சங்கத்தின் முன்னாள் நிர்வாக இயக்குனராகவும் ஆலோசகராகவும் இருந்துள்ளார். 1916 ஆம் ஆண்டு சூன் மாதம் மிசுமி பிறந்தார். இந்திய துணைக்கண்டத்தின் வரலாற்றை ஆய்வு செய்த மிசுமி இரண்டாம் உலகப் போரில் பங்குகொண்ட வீர்ராவார், முன்னாள் இந்திய தேசிய இராணுவ அதிகாரி மற்றும் புகழ்பெற்ற இந்திய தேசியவாதியான சுபாசு சந்திரபோசுடன் நட்பு கொண்டிருந்தார்.  
இந்திய பிரதம மந்திரி நரேந்திர மோடி 2014 செப்டம்பர் மாதம் 2 ஆம் நாள் சப்பானுக்கு உத்தியோகபூர்வமாகச் சென்றபோது மிசுமியைச் சந்தித்தார். இந்த சந்திப்பு இந்திய ஊடகங்களில் பரவலாக வெளியிடப்பட்டது. இந்திய வெளியுறவு அமைச்சகம், மிசுமியின் வாழ்க்கைக் காலத்தை ஓர் ஆவணப்படத்தின் மூலம் பதிவுசெய்யும் திட்டத்தை வகுத்துள்ளது. இந்திய – சப்பான் நட்புறவுக்கு மிசுமி ஆற்றிய பணிகளுக்காக இந்திய அரசு மூன்றாவது உயரிய குடிமை விருதான பத்மபூசண் விருதை 2015 ஆம் ஆண்டு இவருக்கு வழங்கி சிறப்பித்தது.  
2018 ஆம் ஆண்டு பிப்ரவரி 23 அன்று சாய்சிரோ மிசுமி காலமானார்.  
## இவற்றையும் காண்க
- சுபாசு சந்திர போசு
- இந்தியத் தேசிய இராணுவம்
- இந்தியா-ஜப்பான் உறவுகள்
# புளோரோ அசிட்டிக் அமிலம்


**புளோரோ அசிட்டிக் அமிலம்** *(Fluoroacetic acid)* என்பது CH<sub>2</sub>FCO<sub>2</sub>H. என்ற மூலக்கூற்று வாய்ப்பாட்டால் விவரிக்கப்படும் ஒரு வேதியியல் சேர்மமாகும். நிறமற்று திண்மமாக காணப்படும் இச்சேர்மம் ஓர் உயர் நச்சாகக் கருதப்படுகிறது. இதன் இணை காரமான புளோரோ அசிட்டேட்டு இயற்கையில் தோன்றுகிறது. ஒற்றை புளோரோ அசிட்டிக் அமிலத்துடன் ஒப்பிடுகையில் இருபுளோரோ அசிட்டிக் அமிலமும் முப்புளோரோ அசிட்டிக் அமிலமும் குறைந்த அளவு நச்சுத்தன்மை கொண்டவையாக உள்ளன. புளோரோ அசிட்டிக் அமிலத்தின் காடித்தன்மை எண் மதிப்பு 2.66 ஆகும். மாறாக இருபுளோரோ அசிட்டிக் அமிலம் மற்றும் முப்புளோரோ அசிட்டிக் அமிலம் ஆகியவற்றின் காடித்தன்மை எண் மதிப்புகள் முறையே 1.24 மற்றும் 0.23 ஆகும்.
# எட்வர்டு நியூட்டன்


**சர் எட்வர்டு நியூட்டன்** *(Edward Newton)* ஒரு பிரித்தானிய காலனித்துவ நிர்வாகி மற்றும் பறவையியலாளர் ஆவார் . 1832 ஆம் ஆண்டு நவம்பர் மாதம் 10 ஆம் நாள் இவர் பிறந்தார்.  

நியூட்டன் 1859 முதல் 1877 வரை மொரீசியசின் காலனித்துவ செயலாளராக இருந்தார். அங்கிருந்து இவர் ஏற்கனவே அழிந்துவிட்ட பறவையினங்களைச் சேர்ந்த டோடோ மற்றும் ரோட்ரிக்சு சாலிட்டர் ஆகிய பறவைகளின் பல மாதிரிகளை தனது சகோதரருக்கு அனுப்பினார்.  

1878 ஆம் ஆண்டில், நியூட்டன் பூர்வீக நில பறவைகளை எங்கும் துன்புறுத்தலிலிருந்து பாதுகாப்பதற்கு குறிப்பாக வடிவமைக்கப்பட்ட சட்டங்களை இயற்றும் நடவடிக்கையை முன்னெடுத்தார்.  

எட்வர்ட் 1877 ஆம் ஆண்டு முதல் 1883 ஆம் ஆன்டு வரை காலனித்துவ செயலாளராகவும், சமைக்காவின் லெப்டினன்ட்-ஆளுநராகவும் இருந்தார் நியூட்டன் 1869 ஆம் ஆண்டில் கெரின் மகள் மேரி லூயிசா கிரான்சுடவுனை மணந்தார். அடுத்த ஆண்டிலேயே அவர் இறந்தார்.  

1897 ஆம் ஆண்டு ஏப்ரல் மாதம் 25 அன்று எட்வர்டு காலமானார்.
# அரித்துவார் மக்களவைத் தொகுதி

**அரித்துவார் மக்களவைத் தொகுதி** (**Haridwar Lok Sabha constituency)** உத்தராகண்டம் மாநிலத்தில் உள்ள ஐந்து மக்களவை தொகுதிகளில் ஒன்றாகும். இது டெராடூன் மாவட்டம் மற்றும் அரித்துவார் ஆகிய இரண்டு மாவட்டங்களை உள்ளடக்கியது. 1977 ஆம் ஆண்டில் இந்த தொகுதி நடைமுறைக்கு வந்தது. 1977 மற்றும் 2009 காலகட்டங்களுக்கு இடையில், இந்த தொகுதி பட்டியல் சாதியினரும் பட்டியல் பழங்குடியினர் வேட்பாளர்களுக்கு ஒதுக்கப்பட்டது.  

## அரித்வார் மக்களவைத் தொகுதியின் சட்டமன்ற தொகுதிகள்
அரித்வார் மக்களவைத் தொகுதியில் பின்வரும் பதினான்கு உத்தராகண்டச் சட்டமன்றம் தொகுதிகளைக் கொண்டுள்ளது:  
| எண் | பெயர் | SC/ST |
| --- | --- | --- |
| டேராடூன் |  |  |
| 18 | தரம்பூர் |  |
| 23 | தோய்வாலா |  |
| 24 | ரிஷிகேஷ் |  |
| அரித்துவார் |  |  |
| 26 | பீல் ராணிப்பூர் |  |
| 28 | பகவான்பூர் | SC/ST |
| 25 | அரித்வார் |  |
| 35 | அரித்துவார் கிராமப்புறம் |  |
| 29 | ஜாப்ரேரா | SC/ST |
| 27 | ஜ்வாலாபூர் | SC/ST |
| 32 | கான்பூர் |  |
| 34 | லக்சர் |  |
| 33 | மங்களூர் |  |
| 30 | பிரண் கலியார் |  |
| 31 | ரூர்க்கி | } |

## நாடாளுமன்ற உறுப்பினர்கள்

## 17வது மக்களவைத் தேர்தல் (2019)
இத்தேர்தலில் பாரதிய ஜனதா கட்சி கட்சியை சேர்ந்த ரமேசு போக்கிரியால், இந்திய தேசிய காங்கிரசு வேட்பாளரான அம்ப்ரிஷ் குமாரை 2,58,729 வாக்குகள் வேறுபாட்டில் வென்றார்.  

| வேட்பாளர் | சின்னம் | கட்சி | பெற்ற மொத்த வாக்குகள் | வாக்கு சதவீதம் (%) |  |
| --- | --- | --- | --- | --- | --- |
| ரமேசு போக்கிரியால் | பாஜக | align=6,65,674 | align=52.37% |  |  |
| அம்ப்ரிஷ் குமார் | காங்கிரசு | align=4,06,945 | align=32.02% |  |  |
| ஆண்ட்ரிக் சைனி | பகுஜன் சமாஜ் கட்சி | align=1,73,528 | align=13.65% |  |  |
| நோட்டா | - | - | align=6,281 | align=0.49% | } |
# கிராட்டனின் பயிலஸ்


**கிராட்டனின் பயிலஸ்** ) என்பவர் பண்டைய கிரேக்க விளையாட்டு வீரர் மற்றும் தெற்கு இத்தாலியின் கிராட்டனில் இருந்த ஒரு கடற்படைத் தளபதி ஆவார். இவர் பாரசீகர்களுக்கு எதிராக நடந்த சலாமிஸ் போரில் தனது கப்பலுடன் சென்று போரிட்டார்.  

## வாழ்க்கை
பைத்தியன் விளையாட்டுகளில் பயிலோஸ் மூன்று வெற்றிகளை ஈட்டினார், அவற்றில் இரண்டு பென்டத்லான் போட்டியாகும்.  

கிமு 480 ஆம் ஆண்டில், பயிலஸ் ஒரு கப்பலைத் தயார்படுத்தி சலாமிஸ் போரில் ஈடுபடுத்தினார். இத்தாலிய கடற்கரைப் பகுதியின் ஓரே பிரதிநிதியான இவரது வீரச்செயலை எரோடோட்டசு பாராட்டியுள்ளார்.  

## கலாச்சாரம் மற்றும் கௌரவங்கள்
அரிஸ்டாஃபனீஸ் தனது நாடகங்களில் பழங்காலத்திய விரைவான செயலாற்றலுக்கு ஒரு எடுத்துக்காட்டாக பயிலசை பயன்படுத்தப்படுத்தியுள்ளார்.  

பேரரசர் அலெக்சாந்தர் கெமெலா போரில் கைபற்றபட்ட செல்வத்தின் ஒரு பகுதியை பயிலசை கௌரவப்படுத்தும் செயலுக்காக கிரட்டனுக்கு அனுப்பினார்.  

ஏதென்ஸின் அக்ரோபோலிஸில் உள்ள பயிலசின் சிலையின் அடிப்பகுதியில் உள்ள ஒரு கல்வெட்டு பின்வருமாறு கூறுகிறது: "பயிலஸ் அனைவராலும் போற்றப்பட்டார். டெல்பியில் நடந்த விளையாட்டுகளில் இவர் மூன்று முறை வெற்றி பெற்றார், மேலும் அகாமனிர்கள் அனுப்பிய கப்பல்களைக் கைப்பற்றினார். "
# வான் மாகாணம்


**வான் மாகாணம்** (Van Province) என்பது வான் ஏரிக்கும், ஈரானிய எல்லைக்கும் இடையில் உள்ள கிழக்கு துருக்கியின் ஒரு மாகாணமாகும். இது 19,069&nbsp;கி.மீ. <sup>2</sup> பரப்பளவைக் கொண்டுள்ளது. மேலும் இது, 2010 ஆம் ஆண்டின் இறுதியில் 1,035,418 மக்கள் தொகையைக் கொண்டிருந்தது. அதன் அருகிலுள்ள மாகாணங்கள் மேற்கில் பிட்லிசு, தென்மேற்கில் சிறிட், தெற்கே அர்னாக், அக்கரி, வடக்கே அரே ஆகியவை. வான் நகரம் இந்த மாகாணத்தின் தலைநகரமாகும். மாகாணத்தின் பெரும்பான்மையான மக்கள் குறுதிசுக்களாகவும், அசர்பைஜான்கள் சிறிய எண்ணிக்கையிலும் (கோரெசன்னி) உள்ளனர். மெக்மத் எமின் பில்மேசு என்பவர் தற்போதைய ஆளுநராவார்.  

## வரலாறு
இந்த பகுதி ஆர்மீனியர்களின் மையப்பகுதியாக இருந்தது. ஆர்மீனியர்கள் கிமு 3 ஆம் நூற்றாண்டில் ஹேக் என்பவரின் காலத்திலிருந்து 19 ஆம் நூற்றாண்டின் பிற்பகுதி வரை உதுமானியப் பேரரசு பூர்வீக மக்களிடமிருந்து அனைத்து நிலங்களையும் கைப்பற்றியது வரை இந்த பகுதிகளில் வாழ்ந்தனர். கிமு 9 ஆம் நூற்றாண்டில் வான் பகுதி அராத்து இராச்சியத்தின் மையமாக இருந்தது. இப்பகுதி அதிகளவு ஆர்மீனிய மக்களின் மையமாக இருந்தது. கிமு 7 ஆம் நூற்றாண்டில் இந்த பகுதி ஆர்மீனிய ஓரண்டிட்கள் வசமும், கிமு 6 ஆம் நூற்றாண்டின் நடுப்பகுதியில் பாரசீகர்களின் கட்டுப்பாட்டிலும் வந்தது. கிமு 2 ஆம் நூற்றாண்டின் முற்பகுதியில் இது ஆர்மீனிய இராச்சியத்தின் ஒரு பகுதியாக இருந்தது. கிமு 1 ஆம் நூற்றாண்டில் தைக்ரானகெர்ட் நகரத்தை நிறுவிய ஆர்மீனிய மன்னர் இரண்டாம் டைக்ரேன்சு ஆட்சியின் போது இது ஒரு முக்கியமான மையமாக மாறியது. 1071 ஆம் ஆண்டில் மலாஸ்கர்ட் போரில் செல்யூக் வெற்றியுடன், வான் ஏரிக்கு வடக்கே, இது செல்ஜுக் பேரரசின் ஒரு பகுதியாக மாறியது. பின்னர் உதுமானியப் பேரரசின் நூற்றாண்டு கால யுத்தங்களில் அவர்களின் அண்டை நாடான ஈரானிய சபாவித்துகளுடனான போரில் முதலாம் செலிம் அந்த பகுதியை கைப்பற்ற முடிந்தது. இப்பகுதியைக் கைப்பற்ற தொடர்ந்து போர் நடந்தது. மேலும், உதுமானியப்பேரரசும் சபாவித்துகளும் (அவர்களின் அடுத்தடுத்த வாரிசுகளான, அப்சரித்துகளும், குவாஜர்களும்) இடையே பல நூற்றாண்டுகளாக சண்டை நடந்தது. இது 19 ஆம் நூற்றாண்டில் வான் நகரத்தின் ஒரு பகுதியாக மாறியது.  

#### நவீன வரலாறு
2012 பெருநகர நகராட்சிகள் சட்டத்தின்படி (சட்டம் எண் 6360), 750, 000 க்கும் அதிகமான மக்கள் தொகை கொண்ட அனைத்து துருக்கிய மாகாணங்களும் ஒரு பெருநகர நகராட்சியைக் கொண்டிருக்கும். மேலும் பெருநகர நகராட்சிகளுக்குள் உள்ள மாவட்டங்கள் இரண்டாம் நிலை நகராட்சிகளாக இருக்கும். தற்போதைய மாவட்டங்களுக்கு கூடுதலாக மாகாணங்களுக்குள் புதிய மாவட்டங்களையும் இந்த சட்டம் உருவாக்குகிறது. இந்த மாற்றங்கள் 2014 இல் நடந்த உள்ளாட்சி தேர்தலுக்குப் பிறகு பயனுள்ளதாக இருக்கும். இவ்வாறு, 2014 இல், வான் நகரம் ஒரு பெருநகர நகராட்சியாக மாறியது.  

## பூகம்பங்கள்
இந்த மாகாணத்தில் பல பூகம்பங்கள் ஏற்பட்டன. 1881 ஆம் ஆண்டில் ஏற்பட்ட பூகம்பத்தால் 95 பேர் உயிரிழந்தனர். 1941 ஆம் ஆண்டில், இது 5.9 இரிக்டேர் சக்தி கொண்ட அழிவுகரமான ஒரு பூகம்பத்தை சந்தித்தது. 2011 ல் மேலும் இரண்டு பூகம்பங்கள் ஏற்பட்டன. இதில் 644 பேர் இறந்தனர். 2608 பேர் காயமடைந்தனர். 23 அக்டோபர் 2011 இல் ஏற்பட்ட 7.2 இரிக்டேர் சக்தி கொண்ட பூகம்பத்தில், 500 க்கும் மேற்பட்டோர் கொல்லப்பட்டனர். நவம்பர் 9, 2011 அன்று, 5.6 இரிக்டேர் அளவிலான நிலநடுக்கம் பலரையும் கொன்றது. மேலும் பல கட்டிடங்கள் இடிந்து விழுந்தது.  

## மாவட்டங்கள்
இந்த மாகாணம் 14 மாவட்டங்களாக பிரிக்கப்பட்டுள்ளது.  

## புகைப்படத் தொகுப்பு
# தாசசின் தியாஜனிஸ்

**தாசசின் தியாஜனிஸ்** (*Theagenes of Thasos*, ) அல்லது *Theogenes* என்பவர் ஒரு பண்டைய கிரேக்க ஒலிம்பியன் ஆவார். பொதுவாக கி.பி முதல் நூற்றாண்டுக்கு முன்னர் தியோஜெனெஸ் என்று உச்சரிக்கப்பட்டது.  

## பின்னணி
திமோஸ்தீனஸின் மகன், தீகீன்ஸ் தனது அசாதாரண வலிமை மற்றும் விரைவான தன்மைக்காக புகழ் பெற்றார். இவர் தன் ஒன்பது வயதில், அகோராவிலிருந்து ஒரு கடவுளின் சிலையை தூக்கிச்சென்று தன் வீட்டில் வைத்ததாகக் கூறப்படுகிறது.  

இவர் வளர்ந்தவுடன் அனைத்து வகையான தடகளப் போட்டிகளிலும் சிறந்து விளங்கினார். மேலும் ஒலிம்பியன், பைத்தியன், நெமியன், இஸ்த்மியன் போன்ற விளையாட்டுகளில் ஏராளமான வெற்றிகளைப் பெற்றார். மொத்தத்தில் இவர் பல சிறிய பெரிய போட்டிகளிலும் வென்று 1300 கிரீடங்களை வென்றதாகக் கூறப்படுகிறது. கிமு 480, 75 வது ஒலிம்பியாட்டில் ஒலிம்பியாவில் ஒரு வெற்றியைப் பெற்றார். (இடைநிறுத்தம். Vi. 6. § 5.) தாசியர்கள் மத்தியில் பிரபலமான கதை ஹெராக்கிள்ஸ் இவரது தந்தை என்பதுதான். தியேஜனின் கதையானது வரலாற்று புதினமான *தி ஒலிம்பியன்: எ டேல் ஆஃப் ஏன்சியண்ட் ஹெல்லாஸில் விவரிக்கப்பட்டுள்ளது* .  

## சிலை மற்றும் மரணம்
ஏஜினாவின் கிளாசியாஸ் செய்த தியாஜினிசின் சிலை பற்றி பவுசானியாஸ் ஒரு வினோதமான கதையைச் சொல்லியுள்ளார். தியாஜினிஸ் மீது வெறுப்புற்ற ஒரு மனிதர் இருந்தார். தியாஜினிஸ் உயிரோடு இருந்த போது அவரை எதுவும் செய்ய முடியாத ஆத்திரத்தில் தியாஜினிஸ் இறந்த பிறகு, ஒரு நாள் இரவு தியாஜினிசின் சிலையை சாட்டையால் அடித்து தன் ஆத்திரத்தை தீர்த்துக்கொண்டிருந்தார். அப்போது எதிர்பாராத விதமான சிலையானது அந்த மனிதனின் மீது விழுந்து அவரைக் கொன்றது.  

ஓர் மனித உயிரைக் கொல்லக் காரணமாக இருந்த இந்த சிலைக்கும் உரிய தண்டனை தந்தாக வேண்டும் என்று அரசு சார்பில் உறுதியாயிற்று. அதன்படி இந்தச் சிலை கடலில் வீசப்பட்டு நாடுகடத்தப்பட்டது. ஆனால் பின்னர் மீட்கப்பட்டு மீண்டும் நிறுவப்பட்டது, ஏனெனில் சிலையை கடலில் வீசியபிறகு நாட்டில் பஞ்சம் ஏற்பட்டது. பஞ்சத்திற்கான காரணம் குறித்து டெல்பிக்<nowiki/>கில் அருள்வாக்கு கேட்டபோது தியாஜினிசின் சிலையை மீண்டும் கொண்டுவரும் வரை பஞ்சம் தொடரும் என்று கூறப்பட்டது. கிரேக்கர்கள் மற்றும் காட்டுமிராண்டிகளிடையே தியாஜினிசின் பல சிலைகளைக் கண்டதாக பௌசானியாஸ் குறிப்பிடுகிறார், (vi. 11. § 9. ).நோய்களைத் தீர்த்து வைக்கும் தெய்வசக்தி நிறைந்தது தியாஜனிஸ் சிலை என்று தாசஸ் நகரத்து மக்களின் நம்பிக்கையின் வேகம் பெருகலாயிற்று. அதனால் அந்தச் சிலையைத் தரிசிக்க வருபவர்களின் கூட்டமும் பெருகலாயிற்று.  

## நவீன அங்கீகாரம்
1969 ஆம் ஆண்டில் நிறுவப்பட்ட தீவின் கால்பந்து கழகமானது இவரது பெயரைக் கொண்டுள்ளது (A.O. Theagenes Thasou, Α.Ο. Θεαγένης Θάσου) மேலும் கழகத்தின் சின்னத்தில் தியாஜனிசின் தலையைக் கொண்டுள்ளது.  

## புனைகதைகளில்

- *ஈ. எஸ். கிரே எழுதிய தி ஒலிம்பியன்: எ டேல் ஆஃப் ஏன்சியண்ட் ஹெல்லாஸ்*.

- 2011 ஆம் ஆண்டய வாரியர் (Dir. Gavin O’Connor) திரைப்படத்தில், டாமி கான்லோனின் டாம் ஹார்டியின் கதாபாத்திரம், தியாஜனிசின் மற்போர் வெற்றிகளைப் பதிவு செய்ய முயன்றதாகக் கூறப்படுகிறது..
# ஸ்கொட்டோசாவின் பொலிடாமஸ்


**ஸ்கொட்டோசாவின் பொலிடாமஸ்** (*Polydamas of Skotoussa* (, *Polydámas*, *Polydámantos* (ὁ Σκοτουσσαῖος)) என்பவர் நிக்கியாஸ என்பவரின் மகன். 93 வது பண்டைய ஒலிம்பிக்கான ஒலிம்பியாட்டின் (கிமு 408) வெற்றியாளர்.  

இவரது உடல் அளவு மகத்தானது என்று கூறப்பட்டது மேலும் இவர் வலிமையானவர் என்பதை சுட்டிக்காட்டும் மிக அற்புதமான கதைகள் உள்ளன (எடுத்துக்காட்டாக, வெறும் கையினால் எந்த ஆயுதமும் இல்லாமல், ஒலிம்பசு மலையில் ஒரு பெரிய சிங்கத்தை அடித்துக் கொன்றார், அல்லது வேகமாக ஓடிக்கொண்டிருந்த ஒரு தேரை அதன் பின்புறம் சென்று, ஒரு கையால் பிடித்து இழுத்து நிறுத்திவிட்டார்). இவரது நற்புகழால் பாரசீகத்தின் இரண்டாம் டேரியஸ் மன்னனர் அவரது அவைக்கு இவரை வரவழைத்தார். அங்கு இவர் வீரச் செயல்களைச் செய்தார்.  

இறுதியில், பொலிடாமசின் வலிமையால் தவரது மரணத்தைத் தடுக்க முடியவில்லை. ஒரு கோடையில், இவரும் இவரது நண்பர்களும் ஒரு குகையில் ஓய்வெடுத்துக் கொண்டிருந்தபோது, குகையின் மேற்கூரையானது சரிந்து விழத் தொடங்கியது. பயந்து அலறிய நண்பர்களைப் பாதுகாக்கும் பொருட்டு, சரிந்த பாறையினை இரு கைகளாலும் தாங்கிப் பிடித்துக் கொண்டார் பொலிடாமஸ். அவசர அவசரமாக அவனது நண்பர்கள் குகையை விட்டு வெளியேறினர். ஆனால், கூரையின் பாரம் தாங்க முடியாமல், பொலிடாமஸ் அந்தக் குகைக்குள்ளேயே நசுங்கி இறந்து போனார்.
# டோவினோ தாமசு



**டோவினோ தாமசு** (பிறப்பு 21 சனவரி 1989) மலையாள திரைப்பட நடிகர். இவர் 2012இல் வெளிவந்த பிரபுவிந்தே மக்கால் என்ற மலையாளத் திரைப்படத்தில் அறிமுகமானார்.  

*டைம்சு ஆப் இந்தியாவின்* துணை நிறுவனமான *கொச்சி டைம்சு* வெளியிட்ட கேரளாவைச் சேர்ந்த மிகவும் விரும்பத்தக்க மனிதர்களின் பட்டியலில் டோவினோ 6வது இடத்தை பிடித்தார்.  

2018ஆம் ஆண்டு, *கொச்சி டைம்சு* வெளியிட்ட மிகவும் விரும்பத்தக்க ஆண்களின் பட்டியலில் டோவினோ முதல் இடத்தைப் பிடித்தார்.  
## ஆரம்ப கால வாழ்க்கை
டோவினோ தாமசு 21 சனவரி 1989 இல் பிறந்தார். எல்லிக்கல் தாமசு மற்றும் சீலா தாமசு ஆகியோர் டோவினோ தாமசுன் பெற்றோர்கள்.இவர்ககு டிங்சுடன் தாமசு மற்றும் தன்யா தாமசு ஆகிய உடன் பிறப்புகள் உள்ளனர். இவர் தனத பள்ளிப் படிப்பைப் டான் பாசுகோ மேல்நிலைப்பள்ளி, இரிஞ்ஞாலகுடா மற்றும் தொடக்கப்பள்ளியை செயின்ட் மேரி மேல்நிலைப்பள்ளி ஆகியவற்றில் முடித்தார் . நடிகர் நிவின் பாலி இவரது உறவினர் ஆவர்.இவர் தமிழ்நாடு பொறியியல் கல்லூரி, கோவையில் தமது பொறியியல் (ECE) பட்டப்படிப்பை முடித்தார்.  

## தனிப்பட்ட வாழ்க்கை

டோவினோ தனது நீண்டகால காதலியான லிடியாவை 2014 அக்டோபர் 25 அன்று இரிஞ்ஞாலகுடாவில் உள்ள செயின்ட் தாமசு கதீட்ரலில் திருமணம் செய்து கொண்டார்.இவர்களுக்கு ஒரு மகள் மற்றும் ஒரு மகன் உள்ளனர்.
# பீட்டர் எரிக்சன்


**பீட்டர் எரிக்சன்** *(Peter Eriksson)* சுவீடன் நாட்டைச் சேர்ந்த குருத்தணு மூளை நரம்பியல் மருத்துவராவார். இவர் 1959 ஆம் ஆண்டு சூன் மாதம் 5 ஆம் நாள் பிறந்தார். முதியோர்களின் மனித மூளையின் பின்புற மேட்டில் நிகழும் நரம்பணு ஆக்கம் குறித்த அடிப்படை ஆராய்ச்சிகளை மேற்கொண்டவர் என்பதற்காக எரிக்சன் அடிக்கடி மேற்கோள் காட்டப்பட்டார். முதிர்ச்சியடைந்த மனித மூளையின் பின்புற மேட்டில் நரம்பு செல்கள் உருவாகின்றன என்பதை எரிக்சன் 1998 ஆம் ஆண்டில் நிருபித்தார்.. மனித ஆயுட்காலம் முழுவதும் புதிய மூளை செல்கள் உருவாக்கப்படுகின்றன என்பதையும், அப்புதிய மூளை செல்களை மூளையுடன் ஒருங்கிணைப்பது சுற்றுச்சூழல் வழங்கும் தூண்டல்களைப் பொறுத்தது என்பதையும், இதனால் நரம்பு சேதமடைந்த நோயாளிகளுக்கு சிகிச்சையை மேம்படுத்தக்கூடிய ஒரு நுண்ணறிவு வழங்கப்படுவதையும் அவர் சுட்டிக் காட்டினார்.  

நரம்பணு ஆக்கத்தின் பொறிமுறையையும் எரிக்சன் விளக்கினார். அல்சைமர் நோய் உட்பட பலவிதமான நரம்பியல் நோய்களுக்கு எதிர்காலத்தில் சிகிச்சை அளிக்க முடியும் என்ற நம்பிக்கையை இவர் அளித்தார்.  

2007 ஆம் ஆண்டு ஆகத்து மாதம் 2 ஆம் நாளில் எரிக்சன் காலமானார்.
# சார் நிசாம்

**சார் நிசாம்** *(Char Nizam)* என்பது வங்காள தேசத்திலுள்ள ஒரு தொலை தூர தனி தீவாகும். சார் நிசாம் கல்கினி என்ற பெயராலும் இத்தீவு அழைக்கப்படுகிறது. வங்காள தேசத்தின் போலா மாவட்டத்தில் உள்ள மேக்னா நதி டெல்டாவில் இத்தீவு அமைந்துள்ளது. மேற்கில் போலா மாவட்டத்தின் தென்கோடியிலுள்ள தால் சார் என்ற தீவு சார் நிசாமுக்கு மிக அருகிலுள்ள ஒரு தீவாகும்.  

சார் நிசாமில் 250 குடும்பங்கள் வாழ்கின்றன.  

## வரலாறு
சார் நிசாம் 1980 ஆம் ஆண்டுகளின் நடுப்பகுதியில் கண்டுபிடிக்கப்பட்டது. கண்டுபிடிக்கப்பட்டவுடன் , விரைவில் மக்கள் இங்கு குடியேறினர்.
# கிலி லியாங் தீவு

**கிலி லியாங்** *(Gili Iyang)* இந்தோனேசியாவின் பாலி கடலில் உள்ள ஒரு தீவாகும். இந்த தீவை இந்தோனேசியாவின் கிழக்கு யாவா மாகாணத்தின் சுமெனெப் மாநகராட்சி நிர்வகிக்கிறது.  

கிலி லியாங் தீவு பாலி கடலில் அமைந்துள்ளது. தீவு ஒப்பீட்டளவில் வளர்ச்சியடையாதது, இதன் தாவர பன்முகத்தன்மை மற்றும் மிகை ஆக்சிசன் அடர்த்தி போன்ற காரணங்களால் அதிக கவனத்தை ஈர்க்கிறது. பல கிராமங்கள் இத்தீவில் அமைந்துள்ளன. மேலும் உள்ளூர் மக்கள் உணவு மற்றும் மருத்துவத்திற்காக உள்ளூர் தாவரங்களை மட்டுமே பெரிதும் நம்பியுள்ளனர் என்று 2019 ஆம் ஆண்டு வெளியிடப்பட்ட அறிவார்ந்த கட்டுரை ஒன்று குறிப்பிடுகிறது. மேலும் இத்தீவு பாரம்பரியமாகவே நீர் பற்றாக்குறையால் பாதிக்கப்பட்ட தீவாக இருந்து வருகிறது. உள்கட்டமைப்புகள் படிப்படியாக மேம்படுத்தப்பட்டும் கிணறுகள் தோண்டப்பட்டும் வருகின்றன.  

தீவில் வழக்கத்திற்கு மாறாக காணப்படும் அதிக ஆக்சிசன் செறிவு கில்லி லியாங்கை ஒரு சுற்றுலா மையமாகக் கருத வழிவகுக்கிறது.
# தங்கமணி குட்டி



**தங்கமணி குட்டி** *(Thankamani Kutty)* ஓர் இந்திய நடனக் கலைஞராவார். பரதநாட்டியம் மற்றும் மோகினியாட்டம் போன்ற நடனங்களில் புகழ்பெற்ற கலைஞராகவும் சிறந்த நடன ஆசிரியராகவும் அறியப்படுகிறார். இவரும் இவரது மறைந்த கணவர் கோவிந்தன் குட்டியும் மேற்கு வங்காளத்தில் தென்னிந்திய நடனம், இசை மற்றும் நாடகங்களை ஊக்குவிப்பதில் பங்களித்ததற்காக பரவலாக அறியப்பட்டவர்களாவர்.  

இந்திய அரசின் அறிவியல் மற்றும் தொழில் நுட்ப அமைச்சகம் அங்கீகரித்த நாளந்தா நடன ஆராய்ச்சி மையம் வழங்கும் பரதமுனி சம்மான் விருது தங்கமணி குட்டிக்கு வழங்கப்பட்டுள்ளது.
# கழுத்துத் தமனி கூறாக்கம்


தலை மற்றும் மூளைக்கு ஆக்சிசன் தாங்கிய இரத்தத்தை வழங்கும் தமனி சுவரின் அடுக்குகளை வெட்டிப் பிரிக்கும் கரோடிட் தமனி எனப்படும் தலைத் தமனி வெட்டுதல், முதுகெலும்பு தமனியின் உள் வரிசையில் மேற்கொள்ளப்படும் மூடிதழ் வெட்டல் எனப்படும் முதுகெலும்புத் தமனி வெட்டுதல் போன்ற வெட்டுகள் கழுத்துத் தமனி வெட்டுதலில் அடங்கும்.
# கார்பனைல் செலீனைடு



**கார்பனைல் செலீனைடு** (Carbonyl selenide) OCSe என்ற மூலக்கூற்று வாய்ப்பாட்டால் விவரிக்கப்படுகிறது. நிறமற்ற நேரியல்பு மூலக்கூறாக உள்ள இவ்வேதிச் சேர்மம் ஆராய்வு நோக்கங்களுக்காக மட்டுமே பயன்படுத்தப்படுகிறது.  

## பண்புகள்
கார்பனைல் செலீனைடு விரும்பத்தகாத நெடியைக் கொண்ட ஒரு நிறமற்ற வாயுவாகும். இச்சேர்மம் நிலைப்புத்தன்மை கொண்டதாக இருந்தாலும் இதன் கரைசல்கள் படிப்படியாக தனிமநிலை செலீனியமாகவும் கார்பனோராக்சைடாகவும் மீள்கின்றன.  
## தயாரிப்பும் பயன்களும்
அமீன்கள் முன்னிலையில் செலீனியத்துடன் கார்பனோராக்சைடைச் சேர்த்து சூடாக்குவதன் மூலம் இதை தயாரிக்கலாம்.
# கால்சியம் செலீனைடு


**கால்சியம் செலீனைடு** *(Calcium selenide )* CaSe என்ற மூலக்கூற்று வாய்ப்பாட்டால் விவரிக்கப்படுகிறது. கால்சியமும் செலீனியமும் சம அளவு வேதிவினைக் கூறுகள் விகிதத்தில் இவ்வேதிச் சேர்மத்தில் சேர்ந்துள்ளன.  

## தயாரிப்பும் பண்புகளும்
நீர்ம அமோனியாவில் கால்சியமும் ஐதரசன் செலீனைடும் வினைபுரிந்து கால்சியம் செலீனைடு உருவாகிறது.  
: Ca + H<sub>2</sub>Se = CaSe + H<sub>2</sub>  
உயர் வெப்பநிலையில் வெற்றிடச் சூழலில் இண்டியம்(III) செலீனைடுடன் வினைபுரியும் கால்சியம் செலீனைடு CaIn<sub>2</sub>Se<sub>4</sub> என்ற படிகக் கட்டமைப்பு சேர்மத்தை தருகிறது.  
: CaSe + In<sub>2</sub>Se<sub>3</sub> = CaIn<sub>2</sub>Se<sub>4</sub>
# தேவதூத் பாடிக்கல்


**தேவதூத் பாடிக்கல்** (**Devdutt Padikkal** பிறப்பு: 7 சூலை 2000) ஓர் இந்திய முதல் தரத் துடுப்பாட்ட வீரர் ஆவார். இவர் உள்நாட்டு துடுப்பாட்டத்தில் கருநாடக துடுப்பாட்ட அணி மற்றும் ராயல் சேலஞ்சர்ஸ் பெங்களூருக்காக விளையாடுகிறார்.  

## ஆரம்ப கால வாழ்க்கை
பாடிக்கல் எடப்பல் கேரளாவில் பிறந்தார், இவருடைய குடும்பம் 2011 ஆம் ஆண்டில் ஜதராபாத்துக்கும் அங்கிருந்து பெங்களூருக்கும் குடிபெயர்ந்தது. அங்கு கருநாடக துடுப்பாட்ட பயிற்சி நிறுவனத்தில் பயிற்சியைத் தொடங்கினார். 2014 முதல் 16 வயதிற்குட்பட்ட மற்றும் 19 வயதுக்குட்பட்ட பிரிவுகளில் கருநாடக துடுப்பாட்ட அணியில் விளையாடினார்.  

## உள்நாட்டுத் துடுப்பாட்டம்
28 நவம்பர் 2018 அன்று 2018–19 ரஞ்சி கோப்பையில் கருநாடக அணியில் தனது முதல் தரத் துடுப்பாட்ட போட்டியில் விளையாடினார். 2019 இந்தியன் பிரீமியர் லீக்கிற்கான ஐபிஎல் ஏலத்தில் ராயல் சேலஞ்சர்ஸ் பெங்களூர் இவரை ஏலத்திலில் எடுத்தது அப்போது முதல் அந்த அணிக்காக விளையாடி வருகிறார். ஐபிஎல் வரலாற்றில் தனது முதல் நான்கு போட்டிகளில் மூன்று அரைசதங்களை அடித்த முதல் வீரர் என்ற பெருமையைப் பெற்றார். 2021 இல் ராஜஸ்தான் ராயல் அணிக்கு எதிராக தன் முதல் சதத்தை பெற்றார்
# பூபல்கர் போர்


**பூபல்கர் போர்** *(Battle of Bhupalgarh)* 1679 ஆம் ஆண்டு முகலாயப் பேரரசிற்கும் மராட்டிய பேரரசிற்கும் இடையில் நிகழ்ந்தது. கடுமையான இரத்தக்களரி எதிர்ப்புடன் 55 நாட்களுக்கு மேலாக முற்றுகை நீடித்தது. போரின் விளைவாக பூபல்கர் கோட்டை இடிந்தது. படைத்தலைவர் திலீர் கானின் தலைமையில் முகலாயர்களுக்கு ஒரு தீர்க்கமான வெற்றியும் கிடைத்தது.  

பயங்கர சண்டைக்குப் பிறகு, முகலாயர்கள் கோட்டையையும் அதன் பாசறைகளையும் கைப்பற்றி காரிசனை அடிமைப்படுத்தினர். திலீர் கான் பின்னர் அருகிலுள்ள மராட்டியர்களுக்கு வலிமை சேர்த்தவர்களையும் தோற்கடித்து கோட்டையை தரைமட்டமாக்கினார்.  

## முடிவு
மராட்டிய மன்னர் சிவாஜி இந்த போரில் முகலாயர்களால் தோற்கடிக்கப்பட்டார். பூபல்கர் கோட்டையும் முகலாயர்களால் இடிக்கப்பட்டது.